**Informatīvais ziņojums**

**„Par valsts universitātes izvēli tiesībaizsardzības iestāžu speciālistu sagatavošanai un atbilstoša normatīvā regulējuma izstrādes nepieciešamību”**

**Ievads**

Informatīvais ziņojums „Par valsts universitātes izvēli tiesībaizsardzības iestāžu speciālistu sagatavošanai un atbilstoša normatīvā regulējuma izstrādes nepieciešamību” (turpmāk–ziņojums) sagatavots, lai izpildītu Ministru kabineta 2019. gada 7.maija rīkojuma Nr.220 “Par konceptuālo ziņojumu “Par tiesībaizsardzības iestāžu amatpersonu izglītības sistēmas pilnveidi”” 3. punktā doto uzdevumu – Iekšlietu ministrijai kopīgi ar Izglītības un zinātnes ministriju sagatavot un līdz 2019. gada 1.septembrim iesniegt noteiktā kārtībā Ministru kabinetā informatīvo ziņojumu par konkrētas valsts universitātes izvēli un atbilstoša normatīvā regulējuma izstrādes nepieciešamību.

Ziņojums sniedz pamatojumu ilgtermiņa sadarbības partnera (valsts universitātes) izvēlē speciālistu sagatavošanai tiesībaizsardzības iestāžu vajadzībām, kā arī satur informāciju par turpmāk plānotajiem pasākumiem un atbilstoša normatīvā regulējuma izstrādes nepieciešamību.

Ziņojumu sagatavojusi Iekšlietu ministrija sadarbībā ar Izglītības un zinātnes ministriju.

1. **Situācijas raksturojums**

Pēc Latvijas Policijas akadēmijas (turpmāk–LPA) likvidēšanas 2010.gadā un studiju pabeigšanas procesa noslēguma 2013.gadā sadarbība ar Latvijas Universitāti (turpmāk–LU) tika pārtraukta.

Kopš 2011.gada Valsts policijas vecākie virsnieki amatam nepieciešamo otrā līmeņa profesionālo augstāko izglītību iegūst Rīgas Stradiņa universitātē (turpmāk–RSU), kura vairākkārtēji uzvarēja Iekšlietu ministrijas (turpmāk–IeM) organizētos iepirkumus, piedāvājot zemāko pakalpojuma cenu (atbilstoši Ministru kabineta 2010.gada 16.marta noteikumu Nr.257 “Noteikumi par kārtību, kādā Iekšlietu ministrijas sistēmas iestāžu un Ieslodzījuma vietu pārvaldes amatpersonas ar speciālajām dienesta pakāpēm tiek nosūtītas izglītības iegūšanai, kā arī mācību izdevumu segšanas un atmaksāšanas kārtību” 18.punktam – ja amatpersona izglītības iegūšanai nosūtīta uz šo noteikumu 3.3.apakšpunktā minēto izglītības iestādi [uz augstskolu – otrā līmeņa profesionālās augstākās izglītības ieguvei], izglītības iestādei piešķiramā finansējuma apmēru nosaka, *ņemot vērā attiecīgās izglītības programmas īstenošanas faktiskās izmaksas, bet ne lielākā apmērā, kā noteikts saskaņā ar normatīvajiem aktiem par kārtību, kādā augstskolas un koledžas tiek finansētas no valsts budžeta līdzekļiem*.)

2019.gada 7.maijā Ministru kabinets ar rīkojumu Nr.220 “Par konceptuālo ziņojumu “Par tiesībaizsardzības iestāžu amatpersonu izglītības sistēmas pilnveidi”” atbalstīja Iekšlietu ministrijas vadītās starpinstitucionālās darba grupas[[1]](#footnote-1), kurā tika iekļauti pārstāvji no vadošajām Latvijas tiesībaizsardzības iestādēm (turpmāk–darba grupa), piedāvāto risinājumu, kas paredz speciālistu sagatavošanai tiesībaizsardzības iestāžu vajadzībām jaunas struktūrvienības izveidi kādā no valsts universitātēm.

Tādējādi valdība ir pamatoti lēmusi, ka augstākās izglītības iestādes izvēlē policijas vecāko virsnieku sagatavošanā turpmāk nav piemērojamas publisko iepirkumu regulējošie normatīvie akti, ievērojot, ka tas var negatīvi ietekmēt studiju nepārtrauktību, studiju rezultātu kvalitāti un valsts iekšējo drošību kopumā. Konkursa kārtībā izraudzītais sadarbības partneris pēc līguma darbības beigām un jauna konkursa rīkošanas gadījumā atkarībā no iepirkuma rezultātiem var mainīties, zūdot sadarbības un studiju pēctecīgumam. Iepirkuma rezultāta apstrīdēšanas gadījumā pastāv augsta tiesvedības risku varbūtība, kas var apdraudēt izglītības pakalpojuma saņemšanas savlaicīgumu un nepārtrauktību. Vienlaikus pasūtījuma nepastāvība, ilgtspējas apdraudējums un nākotnes neskaidrība var kalpot par pamatotu iemeslu ārējiem ekspertiem sniegt negatīvu vērtējumu kārtējā studiju virzienu akreditācijā.

Darba grupa, apzinoties savu rīcības brīvību izvirzīt izglītības pakalpojuma sniedzējam konkrētas prasības, kādas uzskata par būtiskām, lai tiktu saņemts kvalitatīvs pakalpojums, vienojās par to, ka vecāko speciālistu sagatavošanu valsts pārvaldes vajadzībām, no kuru profesionālisma un darba izpildes kvalitātes lielā mērā ir atkarīga Latvijas sabiedrības drošība, ilgtermiņā ir īstenojama tikai **vienas konkrētas valsts dibinātas universitātes** ietvaros:

1. kura sniedz stabilu un garantētu studiju kvalitāti un atrodas valsts galvaspilsētā,
2. kurai ir augsts akadēmiskais un zinātniskais potenciāls tiesībaizsardzības nozarei aktuālajā stratēģiskajā specializācijā;
3. kurai ir policijas studijām atbilstoša infrastruktūra un vēlme to nākotnē attīstīt, investējot universitātes resursus;
4. kurai ir pieredze sadarbībā ar IeM iestādēm un speciālistu sagatavošanā tiesībaizsardzības iestāžu (t.sk. Valsts policijas) vajadzībām;
5. kurā ir akreditēti studiju virzieni – “Iekšējā drošība un civilā aizsardzība” un “Tiesību zinātne”;
6. kura dokumentāli apliecina apņēmību izpildīt visas IeM definētās **specifiskās prasības**:
   1. ilgtermiņa tiesībaizsardzības iestāžu speciālistu sagatavošanai universitāte izveido jaunu struktūrvienību un nodrošina struktūrvienības darbam nepieciešamo administratīvo kapacitāti;
   2. universitāte investē savus resursus kvalitatīvas studiju infrastruktūras izveidē;
   3. universitāte sadarbībā ar tiesībaizsardzības iestādēm izstrādā un licencē (ja tāda nepastāv) pēctecīgu profesionālā bakalaura studiju programmu “Policijas darbs” (studiju virziens “Iekšējā drošība un civilā aizsardzība”), kura paredz iespēju Valsts policijas koledžas (turpmāk–VPK) pirmā līmeņa profesionālās augstākās izglītības programmas “Policijas darbs” un LPA koledžas izglītības programmas absolventiem iegūt otrā līmeņa profesionālo augstāko izglītību 2 gados (4 semestri) pilna laika klātienes studijās, 2,5 gados (5 semestri) nepilna laika klātienes (vai neklātienes) studijās, un iegūt kvalifikāciju “Valsts policijas vecākais virsnieks”. Profesionālajā bakalaura studiju programmā ir iekļautas četras specializācijas: Kārtības policijas darbs, Operatīvais darbs, Noziedzīgu nodarījumu izmeklēšanas darbs, Noziedzīgu nodarījumu ekonomikā izmeklēšanas darbs, kuru īstenošanu (attiecas tikai uz specializācijas studiju kursiem) nodrošina docētāji ar vismaz 5 gadu praktiskā darba pieredzi tiesībaizsardzības vai valsts drošības iestādēs (konkrētajā specializācijā) pēdējo 15 gadu laikā (ne mazāk kā 80% specializācijas studiju kursu docētājiem);
   4. universitāte nodrošina risinājumu (piem., izlīdzinošais modulis), lai iepriekš minētās profesionālās bakalaura studiju programmas absolventi kvalificētos uzņemšanai profesionālajā maģistra studiju programmā jurista kvalifikācijas iegūšanai;
   5. universitāte atbilstoši tiesībaizsardzības iestādes iesniegtajam izglītojamo sarakstam un noteiktajam speciālistu pasūtījumam no valsts budžeta līdzekļiem finansētām studiju vietām (finansējumu piešķir attiecīgā IeM sistēmas iestāde vai cita tiesībaizsardzības iestāde saskaņā ar noslēgtu līgumu un ikgadēju vienošanos ar universitāti par speciālistu sagatavošanu), **sākot no 2020. gada** nodrošina ikgadēju studējošo uzņemšanu šā ziņojuma 6.3. apakšpunktā minētajā programmā;
   6. universitāte nodrošina tiesībaizsardzības iestāžu deleģēto pārstāvju piedalīšanos valsts pārbaudījumu komisijās, bakalaura darbu recenzēšanā un vadīšanā, studiju rezultātu novērtēšanā, studiju programmas un tās grozījumu projektu izstrādē un izvērtēšanā;
   7. universitāte piedalās IeM organizētajā Valsts policijas vecākā virsnieka profesijas standarta un profesionālās kvalifikācijas prasību aktualizācijas nepieciešamības izvērtēšanā atbilstoši Ministru kabineta 2016. gada 27. septembra noteikumiem Nr. 633 *“Profesijas standarta, profesionālās kvalifikācijas prasību (ja profesijai neapstiprina profesijas standartu) un nozares kvalifikāciju struktūras izstrādes kārtība”*.
   8. universitāte nodrošina, ka pirms studiju programmas projekta iesniegšanas licencēšanai vai grozījumu veikšanas tajā, tas tiek saskaņots ar iesaistītajām tiesībaizsardzības iestādēm;
   9. tiesībaizsardzības iestādes katru gadu universitātei nosūta ieteicamo pētījumu tematiku, kurā iekļauti aktuālie nozares problēmjautājumi. IeM un citas iesaistītās nozares ministrijas sadarbībā ar savām padotības iestādēm un universitāti kopīgi attīsta zinātnisko pētniecību (fundamentālie un lietišķie pētījumi, valsts pētījumu programmas, tirgus orientētie pētījumi, valsts pārvaldes institūcijas pasūtītie pētījumi, zinātniskās konferences un zinātniskās publikācijas u.c.), attiecīgajos normatīvajos aktos noteiktajā kārtībā plānojot un izlietojot finansējumu zinātniskajai darbībai piešķirto valsts budžeta līdzekļu un Eiropas Savienības politiku instrumentu finansēto vai līdzfinansēto programmu (projektu) ietvaros, kā arī savstarpēji vienojoties par nozares vajadzībām aktuālo pētījumu tematiku;
   10. universitāte nodrošina, ka atsevišķus studiju kursus un pārbaudījumus, kuri satur valsts noslēpumu, īsteno normatīvajos aktos noteiktās atbilstošās telpās, un tos īsteno docētāji, kuriem piešķirta vismaz otrās kategorijas atļauja pieejai valsts noslēpuma objektiem. Valsts noslēpumu saturošu studiju materiālu un literatūras uzglabāšanas nosacījumu izpilde, kā arī normatīvo aktu prasībām atbilstošu telpu un studiju vides izmantošana iespējama, universitātei sadarbojoties ar Valsts policiju un VPK, vienojoties par VPK pieejamo specifisko studiju infrastruktūras objektu izmantošanu;
   11. universitāte elektroniski sniedz tiesībaizsardzības iestādēm informāciju par valsts budžeta līdzekļiem studējošo imatrikulāciju, eksmatrikulāciju, studiju pārtraukumiem, apkopojumu (pārskatu) par studējošo sekmību un kontaktstundu apmeklējumu kārtējā mēnesī;
   12. universitāte nodrošina augstas kvalitātes kvalifikācijas paaugstināšanas kursu īstenošanu atbilstoši tiesībaizsardzības iestāžu iesniegtajai tematikai, ja nepieciešams, šim nolūkam piesaistot nozares ekspertus (t.sk. ārvalstu), kā arī iespēju dalībai studiju mobilitātes programmā “Erasmus +”.

Darba grupa vienojās par **maksimālo** **plānoto ikgadējo vecāko speciālistu pasūtījumu izglītības programmās**:

* Valsts policijas vecākā virsnieka profesijas standarta un studiju virziena “Iekšējā drošība un civilā aizsardzība” balstītā profesionālajā bakalaura studiju programmā: nepilnā laikā – 105 personas (Valsts policija – 80, Ieslodzījuma vietu pārvalde – 1, Korupcijas novēršanas un apkarošanas birojs – 4, Valsts ieņēmuma dienesta Nodokļu un muitas policija – 15, Iekšējās drošības birojs – 5), pilnā laikā – 20 personas (Valsts policija)
* profesionālā maģistra studiju programmā “Tiesību zinātne”–25 personas;
* kvalifikācijas paaugstināšanas kursos – 2512 personas (Valsts policija, Valsts robežsardze, Ieslodzījumu vietu pārvalde, Militārā policija, Korupcijas novēršanas un apkarošanas birojs, Ģenerālprokuratūra, Iekšējās drošības birojs, Valsts ieņēmuma dienesta Nodokļu un muitas policija un Valsts ieņēmumu dienesta Iekšējās drošības pārvalde).

**II. Universitātes izvēles kritēriji un salīdzinājums**

Stratēģiskā sadarbības partnera izvēle neizbēgami ir saistāma ar konkurences apstākļiem augstākajā izglītībā, kurus nosaka virkne dažādu apstākļu, t.sk. demogrāfiskie. Augstākās izglītības telpā konkurence starp augstākās izglītības institūcijām sekmē nozares attīstību – dažādo izglītības programmu piedāvājumu, vienlaikus samazina cenu un sekmē augstskolu attīstības centienus.

Augstskolu likumā noteiktie jaunu augstskolu dibināšanas kritēriji, kuri netiek attiecināti uz jau esošajām augstskolām, būtiski ierobežo iespējas augstākās izglītības tirgū ienākt jaunām konkurējošām augstskolām un vājina starpaugstskolu konkurenci. Savukārt studiju programmu sadrumstalotība un pārklāšanās rada konkurenci, bet vienlaikus arī veicina neefektīvu valsts budžeta līdzekļu izlietojumu. Vairākas augstākās izglītības iestādes īsteno saturiski vienādas augstākās izglītības studiju programmas, turklāt arī akadēmiskais personāls vienlaikus ir piesaistīts vairākām augstākās izglītības iestādēm. Augsti kvalificēti docētāji augstskolu darba tirgū ir pieprasīti un liek augstskolām savstarpēji konkurēt mācībspēku piesaistē, jo tieši akadēmiskais personāls ir atzīstams par svarīgāko studiju kvalitāti veidojošo faktoru, no kā tieši ir atkarīgi studiju rezultāti un absolventa praktiskā sagatavotība dienesta pienākumu izpildei, kā arī spēja iegūto kompetenču pielietošanā dažādās darba situācijās, vienlaikus demonstrējot spēju un vēlmi ātri apgūt konkrētajam amatam papildus nepieciešamās specifiskās kompetences.

Atbilstoši šā ziņojuma I. nodaļā minētajiem un valdības akceptētajiem pamatnosacījumiem Latvijas augstākās izglītības telpā kvalificējas divas valsts dibinātās universitātes–LU un RSU.

Ņemot vērā konkurenci augstākajā izglītībā, un, respektējot godīgas un vienlīdzīgas attieksmes principu, kā arī, nodrošinot valsts un pašvaldību līdzekļu efektīvu izmantošanu un nozares specifiskās prasības, sadarbības partnera izvēlē tiek noteikti šādi savstarpēji salīdzināmi **kritēriji**:

1. **universitātes reitings un reputācija;**
2. **studiju virziena un studiju programmu kvalitātes izvērtējuma rezultāti;**
3. **universitātes definētās studiju virziena attīstības perspektīvas;**
4. **studiju virziena īstenošanā iesaistītā akadēmiskā personāla kvalifikācija;**
5. **studējošo un darba devēju apmierinātības izpētes rezultāti;**
6. **studiju vide, infrastruktūras resursi un materiāltehniskais nodrošinājums;**
7. **pakalpojuma izmaksas uz vienu izglītojamo;**
8. **universitātes pieredzes izvērtējums policijas vecāko speciālistu sagatavošanā;**
9. **nozares specifisko prasību izpildes izvērstā apliecinājuma izvērtējums.**

|  |  |  |  |
| --- | --- | --- | --- |
|  | LU | RSU | |
| 1. universitātes reitings un reputācija | | | |
| LU ir lielākā valsts universitāte Latvijā ar bagātu pieredzi un tradīcijām, kura pasaules universitāšu reitingā QS World University Rankings 2019 saglabā 801. līdz 1000. vietu (2017.gadā ieņēma 701.-750.vietu) un kuras stratēģiskais mērķis ir nodrošināt Latvijas ekonomiku ar valsts un nevalstisko sektoru vadītājiem un vadītājiem, kā arī nodrošināt pētniecības akadēmiskā personāla atjaunošanu. Izpētot citu starptautisko reitingu rezultātus (The Times Higher World University Ranking, Webometrics), LU ieņem augstākas pozīcijas par pārējām Latvijas universitātēm.  Pētījumu kompānijas Kantar TNS Latvijas augstskolu reputācijas pētījumā 2018.gadā LU reputācijas novērtējums Latvijas iedzīvotāju vidū sastādīja 65 indeksa punktus.  LU prioritāte ir Eiropas izglītības telpā un darba tirgū konkurētspējīgu augstākā līmeņa speciālistu sagatavošana. LU misija–sagatavot Latvijas un pasaules darba tirgus pieprasījumam un sabiedrības vajadzībām atbilstošus cilvēkresursus, paplašināt zināšanu bāzi, veikt zināšanu pārnesi, veicinot tautsaimniecības un sabiedrības ilgtspējīgu attīstību atbilstoši Latvijas Viedās specializācijas stratēģijā noteiktajām izaugsmes prioritātēm vai viedās specializācijas jomām. [[2]](#footnote-2) | | RSU atbilstoši starptautiskajam universitāšu reitingam QS World University Rankings 2019, līdzīgi kā LU, ir iekļauta pasaules 1000 labāko augstskolu vidū (801. līdz 1000. vieta). RSU tiek minēta kā viena no vadošajām un progresīvākajām augstākās izglītības mācību iestādēm Baltijas reģionā, kuras misija ir apmācīt augsti kvalificētus ekspertus **veselības aprūpes** un **sociālo zinātņu** jomā. [[3]](#footnote-3)  Pētījumu kompānijas Kantar TNS Latvijas augstskolu reputācijas pētījumā 2018.gadā RSU reputācija tika vērtēta ar 78 indeksa punktiem (augstākais vērtējums Latvijā), kamēr nozares vidējais rādītājs šajā mērķauditorijā ir 60 punkti.[[4]](#footnote-4)  RSU vīzija ir būt mūsdienīgai, prestižai, Eiropā un pasaulē atpazīstamai universitātei, kurā galvenā vērtība ir cilvēks un kura nodrošina uz pētniecību balstītu, kvalitatīvu un eksportspējīgu augstāko izglītību. RSU misija ir sagatavot augstas kvalitātes speciālistus veselības aprūpes un sociālo zinātņu jomā Eiropas un pasaules sabiedrībai, lai studiju laikā iegūtās zināšanas, prasmes, kompetences un attieksme būtu atbilstošas augstākām Eiropas Savienības prasībām un humānām tradīcijām, kā arī tās veidotu stabilu pamatu mūžizglītībai. [[5]](#footnote-5) | |
| 1. studiju virziena un studiju programmu kvalitātes izvērtējuma rezultāti | | | |
| LU ir akreditēti abi studiju virzieni “Tiesību zinātne” un “Iekšējā drošība un civilā aizsardzība”.  LU Juridiskās fakultātes īstenotajam studiju virzienam “Tiesību zinātne” atbilst šādas studiju programmas:  1) Akadēmiskās bakalaura studiju programma „Tiesību zinātne” (sociālo zinātņu bakalaura grāds tiesību zinātnē);  2) Otrā līmeņa profesionālās augstākās izglītības studiju programma „Tiesību zinātne”;  3) Otrā līmeņa profesionālās augstākās izglītības bakalaura studiju programma „Publiskās tiesības”;  4) Profesionālā maģistra studiju programma „Tiesību zinātne”;  5) Akadēmiskā maģistra studiju programma „Tiesību zinātne”;  6) Doktora studiju programma ”Juridiskā zinātne”.  Studiju virzienā ietilpst arī no LPA pārņemtās studiju programmas[[6]](#footnote-6), kuras praktiski netiek īstenotas un tajās nav pasūtījuma no valsts budžeta līdzekļiem apmaksātajām studiju vietām.  Latvijas skolu un studiju ieteikumu tabulā (<https://www.prakse.lv/top>) studiju virzienā “Tiesību zinātne” LU ieņem pirmo vietu.  Studiju virziens “Iekšējā drošība un civilā aizsardzība” LU pastāv kopš 2001.gada un ir akreditēts.[[7]](#footnote-7) Studiju virzienā LU Ķīmijas fakultātē tiek īstenota profesionālā maģistra studiju programma “Darba vides aizsardzība un ekspertīze” (47862), kuru absolvējot, students iegūst profesionālo maģistra grādu darba aizsardzībā un piektā līmeņa kvalifikāciju “Darba aizsardzības vecākais speciālists”, kura nav saistīta ar policijas profesijas kvalifikāciju un tai piekritīgajām kompetencēm.[[8]](#footnote-8)  Atbilstoši Latvijas izglītības klasifikācijā noteiktajai un iekšlietu resoru interesējošajai izglītības grupai “Personu un īpašuma aizsardzība” LU nav bijusi un arī šobrīd netiek īstenota neviena studiju programma. | | RSU ir akreditēti abi studiju virzieni: “Tiesību zinātne” un “Iekšējā drošība un civilā aizsardzība”.  RSU studiju virzienā “Tiesību zinātne” ietilpst bakalaura, maģistra un doktora studiju programmas:  1) Akadēmiskā bakalaura studiju programma “Tiesību zinātne” – kredītpunkti (sociālo zinātņu bakalaura grāds tiesību zinātnē);  2) Profesionālā bakalaura studiju programma “Tiesību zinātne” –(profesionālais bakalaura grāds tiesību zinātnē un juriskonsultanta kvalifikācija);  3) Akadēmiskā maģistra studiju programma “Tiesību zinātne”. (akadēmiskais maģistra grāds tiesību zinātnē);  4) Profesionālā maģistra studiju programma “Tiesību zinātne” (maģistra grāds un jurista kvalifikācija);  5) Doktora studiju programma “Juridiskās zinātnes” (zinātniskais doktora grāds administratīvo, civiltiesību, krimināltiesību vai starptautisko tiesību zinātnes apakšnozarē).  Studiju virziens no studentu un darba devēju puses tiek pozitīvi vērtēts.  Latvijas skolu un studiju ieteikumu tabulā (<https://www.prakse.lv/top>) studiju virzienā “Tiesību zinātne” RSU ieņem ceturto vietu.  RSU 2016. gadā tika atvērts studiju virziens “Iekšējā drošība un civilā aizsardzība”[[9]](#footnote-9) un 2019.gadā tika akreditēts uz maksimālo termiņu - 6 gadiem. Studiju virzienā kopš 2017.gada tiek īstenota profesionālā bakalaura **studiju programma “Policijas darbs”** (42861, izglītības grupa “Personu un īpašuma aizsardzība”), kuras mērķis ir sagatavot Valsts policijas vecākos virsniekus Latvijas valsts iekšējās drošības nostiprināšanas interesēs.  Studiju programmā “Policijas darbs” studiju kursi ir veidoti atbilstīgi Valsts policijas darba specifikai un normatīvi noteiktajām policijas profesiju standarta prasībām. Studiju kursi pēc satura ir vērsti uz policijas darba kompetenču apguvi. Studiju nodrošināšanā ir iesaistīti augsti kvalificēti speciālisti no dažādām Valsts policijas struktūrvienībām, un studiju process ir pakārtots darba devēja vajadzībām, proti, studiju programmas apguvē tiek ieskaitīti VPK vai LPA apgūtie studiju kursi, samazinot kopējo studiju ilgumu, kā arī nodarbības nepilna laika studijās notiek sestdienās (ārpus darba laika).[[10]](#footnote-10)  Studiju programmā ir piesaistīti ārējie speciālisti no divām galvenajām grupām: akadēmiskie spēki no VPK un praktiķi no tiesībsargājošām iestādēm. Studiju virzienu akreditācijas grupas eksperti (turpmāk–eksperti) atzīst, ka praktiķiem no ārējām aģentūrām ir maz laika, un viņiem nav oficiāli jāveic zinātniskais darbs vai pētniecība, kas varētu nesekmēt RSU pausto apņēmību veikt uzlabojumus pētnieciskajā darbībā.  Eksperti atzīst, ka pretplaģiāta līdzekļi un mehānismi RSU ir ieviesti un darbojas efektīvi, bet ir jāveic pasākumi, lai nodrošinātu, ka visas puses ir informētas par šo politiku. Zinātniski pētījumi šajā studiju virzienā ir vidējā līmenī.  Pie studiju virziena stiprajām pusēm akreditācijas komisijas eksperti attiecina:   * Studiju programmas vispārējais mērķis un uzdevumi ir būtiski un atbilst augstākās izglītības iestādes vispārējai stratēģiskajai attīstībai. * Studiju virziens un studiju programma ir svarīgas un atspoguļo pašreizējās un turpmākās prasības nākotnē pēc labi apmācītiem un izglītotiem tiesībaizsardzības iestāžu darbiniekiem. * Studiju programmas mērķis un uzdevumi atbilst Valsts policijas vecākā virsnieka profesionālā standarta prasībām. * Studiju virziens un studiju programma atbilst esošajām vajadzībām, profesionālās attīstības prasībām un vietējā tirgus tendencēm. * Studiju virziena attīstības plāns ir reāls un sasniedzams, kas atspoguļo esošās virziena vajadzības, un to var īstenot noteiktajā termiņā. * Studiju virziena vadības sistēma ir izveidota un veiksmīgi darbojas. * Ambiciozi plāni studiju programmas “Policijas darbs” infrastruktūras un speciālistu resursu uzlabošanai. * Kvalificēti, pieredzējuši un aizrautīgi mācībspēki, ieskaitot gan pilna laika Juridiskās fakultātes darbiniekus, gan Latvijas policijas dienesta vieslektorus. * Inovatīvs un attīstošs e-studiju nodrošinājums, lai atbalstītu lielākoties nepilna laika “Policijas Darba” studentus. * Pastāv spēcīga un efektīva sadarbība ar Valsts policiju.   Pie studiju virziena vājajām pusēm tiek pieskaitīti:   * Ierobežota starptautiskā konkurētspēja, jo programma ir izstrādāta konkrētām Latvijas prasībām, programmas izvēles daļa paredz Latvijas drošības atļaujas, pašreizējās programmas mācībspēku un studējošo svešvalodu zināšanas nav pietiekošas, kā arī ir ierobežotas iespējas izstrādāt kursa materiālus citās valodās, izņemot latviešu valodu; * Nav apstiprināta valsts finansējuma pēc 2022. gada; * Bibliotēkas statistikas trūkums par resursu izmantošanu šajā studiju virzienā: piemēram, attiecībā uz e-žurnāliem, kas pieejami “Policijas Darba” studentiem un uz tiešsaistes video skaitu; * Ierobežota studentu mobilitāte, galvenokārt tāpēc, ka studenti strādā pilnu slodzi. | |
| 1. universitātes definētās studiju virziena attīstības perspektīvas | | | |
| LU studiju virziena “Iekšējā drošība un civilā aizsardzība” attīstības perspektīvas netiek analizētas, jo studiju virzienā nav iekļautas izglītības programmu grupā “Personu un īpašuma aizsardzība” (kods-42861) ietilpstošas studiju programmas.  LU studiju virziena “Tiesību zinātne” turpmākā attīstība tiek saistīta tieši ar vēl kvalitatīvākas un Eiropas izglītības telpai atbilstošas izglītības sistēmas turpmāku implementāciju. Piemēram, studiju virzienā ietilpstošā akadēmiskā augstākā izglītības studiju programma „Tiesību zinātne” sociālo zinātņu bakalaura grāda iegūšanai tiesību zinātnē kopā ar maģistra (profesionālo) studiju programmu „Tiesību zinātne” piedāvā studiju modeli tiesību zinātnē, kas Latvijā ir salīdzinoši jauns, taču atbilst vienotas augstākās izglītības telpas idejai Eiropā. Proti, studiju modelis, kas paredz trīs gadu studijas akadēmiskā bakalaura grāda iegūšanai tiesību zinātnē un divu gadu studijas maģistra profesionālā studiju programmā profesionālās jurista kvalifikācijas un maģistra grāda iegūšanai tiesību zinātnē, pirmo reizi LU Juridiskajā fakultātē tika ieviests pēc akreditācijas 2005.gadā, balstoties uz 1999.gada 19.jūnija Boloņas deklarāciju „Eiropas augstākās izglītības telpa”. | | RSU studiju virziena “**Tiesību zinātne**” attīstības plāni:   1. tiks pilnveidota e-studiju vide, izstrādājot jaunus un papildinot esošo studiju līdzekļu klāstu; sagatavotas īsas videolekcijas par interesantiem tematiem RSU Juridiskās fakultātes tīmekļvietnē; 2. tiks veidota sadarbība ar ārvalstu universitātēm, lai sekmētu kopīgu studiju programmu izveidi; 2. pastāvīgi tiks uzaicināti starptautiski atzīti vieslektori studiju kursu docēšanai uz atsevišķām vieslekcijām; 3. tiks sekmēta akadēmiskā personāla dalība starptautiskajās programmās un starptautiskajās profesionālajās un akadēmiskajās organizācijās; 4. tiks palielināts ārvalstu studentu skaits Erasmus programmā, piedāvājot plašāku studiju kursu klāstu angļu valodā; 5. tiks sekmēta žurnāla “Socrates” starptautiskā atpazīstamība.   Studiju virzienā “**Iekšējā drošība un civilā aizsardzība**” RSU uzsākts darbs pie profesionālā maģistra studiju programmas “Ekonomiskā drošība” un papildu studiju moduļa ar studiju kursiem tiesību zinātnē izstrādes, lai nodrošinātu profesionālās bakalaura studiju programmas “Policijas darbs” absolventiem iespējas iegūt jurista kvalifikāciju un sociālo zinātņu maģistra grādu “Tiesību zinātnē”.  RSU vidēja termiņa plānos ir iekļauta studiju kompleksa attīstība Kuldīgas ielā 9a. Komplekss iekļauj arī katedru telpas un specializētās mācību telpas Juridiskajai fakultātei. Kopējie paredzētie ieguldījumi 2019.-2024. gadam pirmo divu posmu realizācijā paredzēti kopsummā par 12,0 milj. EUR. Pamatojoties uz RSU veiktajiem ieguldījumiem infrastruktūras modernizācijā, ir iespējams nodrošināt augstu finansiālo efektivitāti, kas dod fakultātei stabilas, no finanšu riskiem brīvas attīstības iespējas.[[11]](#footnote-11) | |
| 4. studiju virziena īstenošanā iesaistītā akadēmiskā personāla kvalifikācija | | | |
| Studiju virziena “Iekšējā drošība un civilā aizsardzība” īstenošanā eventuāli iesaistāmā akadēmiskā personāla sastāvs nav iesniegts, jo studiju virzienā izglītības programmu grupā “Personu un īpašuma aizsardzība” (kods-42861) ietilpstošas studiju programma LU nav izstrādāta.  Atbilstoši LU studiju virziena “Tiesību zinātne” 2016./2017. pašnovērtējuma ziņojumam, studiju virziena īstenošanā ir iesaistīti 50 Juridiskās fakultātes personāla locekļi, no kuriem 42 docētajiem ir doktora zinātniskais grāds tiesību zinātnē. | | Studiju virziena “Iekšējā drošība un civilā aizsardzība” īstenošanā ir iesaistīti 63 akadēmiskā personāla locekļi. 19 mācībspēkiem ir doktora zinātniskais grāds un 36 docētājam ir vismaz 5 gadu praktiskā darba pieredze tiesībaizsardzības vai valsts drošības iestādēs (konkrētajā specializācijā) pēdējo 15 gadu laikā.   |  |  | | --- | --- | | **Nr.** | **Uzvārds,Vārds, zin.grāds** | |  | Lidija Rozentāle, Mg. iur. | |  | Juris Šulte, Mg. iur. | |  | Oļegs Oliņš, Dr. sc. soc. | |  | Ivans Jānis Mihailovs, Dr. iur. | |  | Dainis Vēbers, Mg. iur. | |  | Juris Stukāns, Mg. iur. | |  | Andrejs Ivanovs, Dr. sc. soc. | |  | Daiga Tetere, Mg. philol. | |  | Valdis Voins, Dr. iur. | |  | Ludmila Jermakoviča, Mg. philol. | |  | Ēriks Treļs, Dr. iur. | |  | Ļubova Švecova, Mg. iur. | |  | Ilze Sokolovska, Mg. iur. | |  | Raitis Kalnačs, Mg. iur. | |  | Dmitrijs Homenko, Mg. iur. | |  | Aleksandrs Timofejevs, Mg. philol. | |  | Jānis Baumanis, Dr. iur. | |  | Kristīne Kuzņecova, Mg. iur. | |  | Andrejs Vilks, Dr. iur. | |  | Inga Kudeikina, Dr. iur. | |  | Andris Melkers, Mg. iur. | |  | Vilis Daberts, Dr. phil. | |  | Olafs Brūvers, Dr. miss. | |  | Haralds Lučkovskis, Mg. pead. | |  | Aldis Lieljuksis, Dr. iur. | |  | Juris Zīvarts, Mg. iur. | |  | Ivars Kronis, Dr. iur. | |  | Osvalds Joksts, Dr. hab. iur. | |  | Kitija Bite, Dr. iur. | |  | Kristaps Zariņš, Mg. iur. | |  | Ivars Urbāns, Mr. psych. | |  | Jānis Grasis, Dr. iur. | |  | Aldona Homiča, Dr. pead. | |  | Aelita Zīle, Mg. iur. | |  | Ainārs Feldmanis, Dr. iur. | |  | Arsenijs Mihejevs, Mg. iur. | |  | Sigita Silarāja, Mg. iur. | |  | Sandra Mihailova, Dr. psych. | |  | Ilze Cīrule, Mg. philol. | |  | Uldis Ķinis, Dr. iur. | |  | Māris Stivrenieks, Mg. iur. | |  | Dita Plepa, Mg. iur. | |  | Annika Lall, Dr. iur. | |  | Uldis Bēniņš, Mg. iur. | |  | Ļubova Renemane, Dr. med. | |  | Ilze Bērziņa-Ruķere, Mg. iur. | |  | Rihards Bunka, Mg. iur. | |  | Ģirts Zalāns, Mg. iur. | |  | Jānis Reiniks, Mg. iur. | |  | Jolanta Ļuta, Mg. iur. | |  | Lelde Lapiņa, Mg.iur. | |  | Juris Matisāns, Mg.iur. | |  | Edgars Šelegovičs, Mg.iur. | |  | Gita Plaude, Mg. Sc.soc. | |  | Aleksandrs Ambrosovs, Mg. Iur. | |  | Artis Velšs, Mg. Iur. | |  | Allars Apsītis, Dr. Iur. | |  | Olga Šeršņova, Mg. Iur. | |  | Ģirts Zalāns, Mg. iur. | |  | Lana Amosova, Mg. sc. soc. | |  | Aldona Kipāne, Dr. iur. | |  | Ojārs Teteris, Dr. med. | |  | Mindaugas Petrauskas, Mg. iur. | |  |
| 5. studējošo un darba devēju apmierinātības izpētes rezultāti | | | |
| Studiju virziens “Tiesību zinātne” no studentu un darba devēju puses (ministrijas, Tiesu administrācija, Latvijas Zvērinātu advokātu padome un Latvijas Zvērinātu tiesu izpildītāju padome u.c.) tiek pozitīvi vērtēts. | | Studiju virziena “Policijas darbs” aptaujātie apliecina, ka RSU ir laba sadarbība starp mācībspēkiem, darbiniekiem un studējošajiem, izstrādājot studiju kursus un mācību programmas, un ka studējošie patiešām tiek iesaistīti visos procesa posmos. Regulāri notiek konsultācijas un diskusijas par studiju programmu saturu, dekāni un studiju programmu vadītāji cenšas panākt vienprātību par kursu un mācību programmu saturu pirms to apstiprināšanas universitātes lēmējinstitūcijās.[[12]](#footnote-12)  Studiju programmas kvalitātes novērtējums studentu skatījumā 4,21 līdz 4,72 (no 5 ballēm). [[13]](#footnote-13)  Studiju virziena “Tiesību zinātne” respondenti norāda uz daļēji nepietiekamu bibliotēkas resursu nodrošinājumu. Minētais saistāms ar to, ka tiesību zinātnes joma nemitīgi mainās un pilnveidojas, jo mainās normatīvie akti. Juridiskā fakultāte, katru gadu aptaujājot studiju kursu docētājus, veido aktuālo literatūras sarakstu par attiecīgo jomu un papildina juridiskās literatūras klāstu. Respondenti pozitīvi vērtē piedāvātās vieslekcijas, materiālu pieejamību e-vidē, kā arī atzinīgi novērtē iespēju izmantot zinātniskās datubāzes. | |
| 6. studiju vide, infrastruktūras resursi un materiāltehniskais nodrošinājums | | | |
| LU studiju virzienu īstenošanai ir pieejami nepieciešamie resursi un ir nepieciešamais materiāltehniskais nodrošinājums. Mācību un zinātniskā literatūra ir brīvi pieejama vajadzīgā daudzumā LU bibliotēkā, kura atrodas vienā ēkā ar LU Juridisko fakultāti. Bibliotēkas resursi regulāri tiek papildināti ar jauniem izdevumiem, turklāt ikvienam studējošajam tiek nodrošināta pieeja tiešsaistes zinātniskajām datubāzēm.  Informācija par studiju materiāliem tiek ievietota arī e-studijās – gan katra studiju kursa aprakstā, gan citos plašāk izvērstos e-studijās ievietotajos materiālos. Juridiskās fakultātes auditorijas un konferenču zāle ir aprīkota ar mūsdienīgu IKT aparatūru, t.sk. videokonferenču demonstrēšanai un bezvadu komunikācijas aparatūru sinhronās tulkošanas nodrošināšanai divās valodās.  Studiju laikā tiek piedāvātas visas iespējas, ko piedāvā ERASMUS+ apmaiņas programma. Studējošiem ir iespējams doties apmaiņas programmas ietvarā studēt gandrīz 50 visdažādākās augstākās izglītības iestādēs. | | RSU studentiem tiek nodrošināta simulācijās balstīta studiju infrastruktūra un esošajam tehnikas attīstības līmenim atbilstoša vide, telpas un aprīkojums.  RSU bibliotēkas informācijas centra resursi ir brīvi pieejami jebkuram RSU studējošajam un docētājam. Brīvpieejas abonements RSU studējošajiem un darbiniekiem pieejams 24/7 režīmā, pārējiem lietotājiem darbalaiks: no pirmdienas līdz piektdienai plkst. 8.30–19.00, sestdien plkst. 10.00–17.00. Bibliotēkas telpu kopplatība – 2282 m2, tai skaitā lasītāju apkalpošanas telpas – 1498 m2. Bibliotēkas lietotājiem ir pieejamas 308 lasītāju vietas, 89 datoru darbavietas, bezvadu internets, krājumā kopumā ir aptuveni 583 000 fizisko vienību, tai skaitā apmēram 269 000 grāmatu. Visās RSU ēkās pieejams drošs bezvadu tīkls Eduroam WiFi.  Audiovizuālo mācību materiālu sagatavošanai tiek izmantota Panopto video ierakstu sistēma, savukārt tiešsaistes lekciju nodrošināšanai videokonferences sistēma. Kā arī izveidota centralizēta auditoriju multimediju aprīkojuma pārvaldības sistēma. Studiju procesa vajadzībām ir pieejamas arī 10 datorklases kopā ar vairāk nekā 200 darba vietām, kas tiek izmantotas gan noteiktu studiju kursu īstenošanai, gan elektronisku eksāmenu un citu veidu zināšanu pārbaudījumu nodrošināšanai.  Ir noslēgti sadarbības līgumi ar citām Eiropas Savienības augstskolām, kurās tiek īstenotas studiju saturam līdzvērtīgas studiju programmas, lai nodrošinātu pilnvērtīgu Erasmus+ mobilitāti.[[14]](#footnote-14) | |
| 7. pakalpojuma izmaksas uz vienu izglītojamo | | | |
| Pakalpojuma izmaksas uz vienu izglītojamo – atbilstoši Ministru kabineta noteiktajām vienas studiju bāzes izmaksām un attiecīgās izglītības tematiskās jomas koeficientam.[[15]](#footnote-15) | | Pakalpojuma izmaksas uz vienu izglītojamo – atbilstoši Ministru kabineta noteiktajām vienas studiju bāzes izmaksām un attiecīgās izglītības tematiskās jomas koeficientam[[16]](#footnote-16). | |
| 8. universitātes pieredzes izvērtējums policijas vecāko speciālistu sagatavošanā | | | |
| No 2010.gada līdz 2013.gadam LU īstenoja no LPA pārņemtās studiju programmas: profesionālā augstākās izglītības studiju programmu „Tiesību zinātne”, profesionālā bakalaura studiju programmu „Publiskās tiesības”, akadēmiskā bakalaura studiju programmu „Tiesību zinātne” un maģistra akadēmiskā studiju programmu „Tiesību zinātne”.  Iekšlietu ministrijas atsauksmes par sadarbības procesu ar LU kopumā raksturojamas kā konstruktīvas. Vienlaikus atzīmējams liels studējošo atbirums un salīdzinoši maza mācībspēku iesaiste ar praktiskā darba pieredzi tiesībaizsardzības vai valsts drošības iestādēs (konkrētajā specializācijā) pēdējo 15 gadu laikā. Studiju pabeigšanas process LU atsevišķam lokam likvidētās LPA studentu bija saistīts ar zināmām problēmām, proti, LPA studentu sūdzībām diskriminācijā un nelabvēlīgā attieksmē no LU pasniedzēju puses valsts pārbaudījumu kārtošanā[[17]](#footnote-17), savukārt no LU tika pausti pārmetumi bijušās LPA studentiem par akadēmisko negodīgumu[[18]](#footnote-18). | | Kopš 2011.gada līdz šim brīdim RSU veic Valsts policijas vecāko virsnieku sagatavošanu atbilstoši iepirkumu tehniskajā specifikācijā paredzētajam un noslēgto sadarbības līguma prasībām.  No 2011.gada vecākie virsnieki tika sagatavoti profesionālā bakalaura studiju programmā „Tiesību zinātne” (kvalifikācija-juriskonsults), bet pēc jaunu policijas profesiju standarta apstiprināšanas un licences saņemšanas, 2017.gadā uzsākta profesionālās bakalaura studiju programma “Policijas darbs” īstenošana.  Pozitīvās pieredzes un sadarbības pamatojums:   1. Nodrošināta studiju pēctecība VPK pirmā līmeņa profesionālās augstākās izglītības programmas “Policijas darbs”, ieskaitot studiju programmas apguvē VPK studiju saturu; 2. Pozitīvas atsauksmes no Valsts policijas par studiju procesa organizāciju (t.sk. elastību) un studiju rezultātiem (absolventu kompetencēm); 3. Pozitīvas studentu atsauksmes (par pasniegšanas kvalitāti; pasniedzēju profesionalitāti; pasniedzēju atbalstu; metodisko un tehnisko nodrošinājumu; studiju plānojumu; auditoriju kvalitāti un iegūtajām zināšanām); 4. Liela praktizējošu nozares ekspertu iesaiste specializācijas studiju kursu īstenošanā un valsts pārbaudījumu komisijās; 5. Regulāra sekmības un apmeklējuma kontrole, nodrošinot atgriezenisko saiti ar Valsts policiju. | |
| 9. nozares specifisko prasību izpildes izvērstā apliecinājuma izvērtējums | | | |
| LU savā atbildē uz 12.06.2019. IeM vēstuli Nr. 1-38/184 par policijas vecāko virsnieku sagatavošanu iespējām, norādījusi, ka LU Juridiskā fakultāte nešaubīgi spētu sagatavot nepieciešamos speciālistus, bet konceptuāla sadarbības apstiprināšana virsnieku sagatavošanā varot būti tikai ļoti nekonkrēts apsolījums. Sadarbības jautājuma izskatīšana Senātā neietilpstot LU Senāta kompetencē. Vienlaikus LU norāda, ka spēj izpildīt darba grupas izvirzītos nosacījumus, veidot struktūrvienību LU Juridiskajā fakultātē, izstrādāt un licencēt bakalaura programmu ar specializācijām, kura būtu pielāgota esošajai maģistra “Tiesību zinātne” programmai. LU vēstulē nav konkrētas norādes par studiju programmās iesaistāmo akadēmisko personālu, kā arī par LU investīciju plāniem studiju virziena un infrastruktūras pilnveidē. | | Saskaņā ar 2019. gada 18. jūnija RSU Senāta lēmumu Nr. 2-1/6/2019 un RSU sniegto informāciju[[19]](#footnote-19), RSU konceptuāli apstiprina sadarbības vēlmi policijas vecāko virsnieku sagatavošanā un pauž apņēmību izpildīt visus darba grupas izvirzītos nosacījumus kā ilgtermiņa sadarbības partneris. RSU pauž gatavību:  1. Studijas īstenot valsts dibinātā RSU ar atrašanās vietu Rīgā un studiju īstenošanas pieredzi. RSU ir pieredze speciālistu sagatavošanā izglītības tematiskajā jomā “Tiesību zinātne” no 2005. gada un kopš 2011. gada ir pieredze policijas darbinieku izglītošanā, bet kopš 2017. gada ir pieredze Valsts policijas amatpersonu otrā līmeņa profesionālās augstākās izglītības nodrošināšanā, realizējot studiju programmu “Policijas darbs” - studiju virziens “Iekšējā drošība un civilā aizsardzība”. Ar Izglītības un zinātnes ministrijas akreditācijas komisijas 2019. gada 23. aprīļa lēmumu Nr. 101 – A studiju virziens “Iekšējā drošība un civilā aizsardzība” ir akreditēts uz sešiem gadiem līdz 2025. gada 23. aprīlim.  2. Ilgtermiņa tiesībaizsardzības iestāžu speciālistu sagatavošanai izveidot jaunu struktūrvienību (nodaļu, sektoru, institūtu), atbilstošas izglītības programmas īstenošanā, nodrošinot struktūrvienības darbu ar nepieciešamo akadēmisko un administratīvo kapacitāti.  3. Investēt RSU resursus kvalitatīvās studiju infrastruktūras izveidē un pilnveidē. Studiju vides un infrastruktūras attīstības plāniem policijas vecāko virsnieku sagatavošanā. Telpas Kuldīgas ielā 9, plānots sākt izmantot no 2021. gada.  4. Turpināt īstenot, sadarbībā ar tiesībaizsardzības iestādēm izstrādāto un akreditēto profesionālo bakalaura studiju programmu “Policijas darbs”, studiju virzienā “Iekšējā drošība un civilā aizsardzība”, kura paredz iespēju VPK pirmā līmeņa profesionālās augstākās izglītības programmas “Policijas darbs” un LPA koledžas izglītības programmas absolventiem iegūt otrā līmeņa profesionālo augstāko izglītību attiecīgi 2 gados (4 semestros) pilna laika klātienē un 2,5 gados (5 semestros) nepilna laika klātienes studijas, un vienlaikus, sadarbībā ar VPK, paredzēt studiju programmas īstenošanu pilnā apjomā: 4 gadi pilna laika studijās un 5 gadi nepilna laika studijās sekojošās specializācijas: Kārtības policijas darbs, Operatīvais darbs, Noziedzīgu nodarījumu izmeklēšanas darbs, Noziedzīgu nodarījumu ekonomikā izmeklēšanas darbs, kuru īstenošanu specializācijas kursos nodrošinās augsti kvalificēts mācībspēks ar vairāk ka 5 gadu praktiskā darbā pieredzi tiesībaizsardzības un valsts drošības iestādēs attiecīgajā nozarē pēdējo 15 gadu laikā (ne mazāk kā 80% specializācijas studiju kursu docētājiem).  5. Nodrošināt risinājumu, lai iepriekš minētās profesionālās bakalaura studiju programmas absolventi kvalificētos uzņemšanai maģistra studiju programmā jurista kvalifikācijas iegūšanai. Profesionālajā maģistrantūras studiju programmā ‘’Tiesību zinātne’’ studiju programmas “Policijas darbs” absolventiem ir paredzēts speciāls modulis 20 kredītpunktu apjomā, nemācīto tiesību studiju kursu apgūšanā.  6. Atbilstoši tiesībaizsardzības iestāžu iesniegtajam izglītojamo sarakstam un ikgadēji noslēgtajai vienošanās par finansējuma piešķiršanu noteiktam izglītojamo skaitam konkrētajā gadā uzsākt studiju programmu īstenošanu no 2020. gada.  7. Nodrošināt tiesībaizsardzības iestāžu deleģēto pārstāvju piedalīšanos valsts pārbaudījumu komisijās, studiju, bakalaura un maģistra darbu vadīšanā un recenzēšanā, studiju rezultātu novērtēšanā, studiju programmas un tās grozījumu projektu izstrādē un izvērtēšanā, saskaņošanā. Arī pašreiz tiesībaizsardzības iestāžu deleģētie pārstāvji piedalās valsts pārbaudījumu komisijās, studiju, bakalaura un maģistra darbu vadīšanā un recenzēšanā, studiju rezultātu novērtēšanā.  8. Sadarboties ar tiesībaizsardzības iestādēm, katru gadu saņemot no tām aktuālo, ieteicamo pētījumu tematiku, kurā iekļauti aktuālie nozares problēmjautājumi. Kopā ar IeM un citām iesaistītām nozares ministrijām ar viņu padotības iestādēm kopīgi attīstīt zinātnisko pētniecību (fundamentālie un lietišķie pētījumi, valsts pētījumu programmas, tirgus orientētie pētījumi, valsts pārvaldes institūciju pasūtītie pētījumi, zinātniskās konferences, zinātniskās publikācijas u.c.), attiecīgajos normatīvajos aktos noteiktajā kārtībā plānojot un izlietojot finansējumu zinātniskajai darbībai piešķirto valsts budžeta līdzekļu un Eiropas Savienības politiku instrumentu finansēto vai līdzfinansēto programmu (projektu) ietvaros, kā arī savstarpēji vienojoties par nozares vajadzībām aktuālo pētījumu tematiku.  9. Nodrošināt, ka atsevišķus studiju kursus un pārbaudījumus, kuri satur valsts noslēpumu, īsteno normatīvajos aktos noteiktās atbilstošās telpās, piesaistot docētājus, kuriem piešķirta vismaz otrās kategorijas atļauja pieejai valsts noslēpuma objektiem. Izpildīt valsts noslēpumu saturošu studiju materiālu un literatūras uzglabāšanas nosacījumus, kā arī nodrošināt normatīvo aktu prasībām atbilstošu telpu un studiju vides izmantošanas iespējas, sadarbojoties ar Valsts policiju un VPK, vienojoties par VPK pieejamo specifisko studijas infrastruktūras objektu izmantošanu. 2017. gada 18. janvārī starp RSU un VPK noslēgts sadarbības līgums par koledžas telpu (t.sk. slepenības režīma prasībām atbilstošas bibliotēkas un auditorijas) izmantošanu mācību procesā.  10. Elektroniski sniegt tiesībaizsardzības iestādēm informāciju par valsts budžeta līdzekļu izlietojumu; studējošu kustību (imatrikulāciju, eksmatrikulāciju, studiju pārtraukumiem, apkopojumu (pārskatu) par studējošo sekmību un kontaktstundu apmeklējumu kārtējā mēnesī.  11. Nodrošināt augstas kvalitātes kvalifikācijas paaugstināšanas kursu īstenošanu atbilstoši tiesībaizsardzības iestāžu iesniegtajai tematikai, šim nolūkam piesaistot nozares ekspertus.  12. Veikt ikgadējo tiesībaizsardzības iestāžu speciālistu sagatavošanu universitātes izglītības programmās:  12.1. Valsts policijas vecākā virsnieka profesijas standarta un studiju virziena “Iekšējā drošība un civilā aizsardzība” balstītā profesionālajā bakalaura studiju programmā: nepilna laika – līdz 105 personas (Valsts policijas - 80, Ieslodzījuma vietu pārvalde-1, Korupcijas novēršanas un apkarošanas birojs - 4, Valsts ieņēmuma dienesta Nodokļu un muitas policija-15, Iekšējās drošības birojs - 5), pilna laikā - 20 personas (Valsts policija);  12.2. Profesionālā maģistra studiju programmu “Tiesību zinātne” - līdz 25 personas;  12.3. Kvalifikācijas paaugstināšanas kursos – līdz 2512 personas. | |

**III. Secinājumi un veicamie pasākumi**

Analīzes rezultāti ļauj izdarīt šādus **secinājumus**:

1. Abas valsts universitātes (LU un RSU) ir ar augstu reputāciju un līdzīgiem reitingiem.

2. Abās universitātēs ir akreditēti studiju virzieni “Tiesību zinātne” un “Iekšējā drošība un civilā aizsardzība”. LU studiju virzienā “Iekšējā drošība un civilā aizsardzība” neietilpst neviena izglītības grupai “Personu un īpašuma aizsardzība” piederīga studiju programma. Vienlaikus secināms, ka jaunas studiju programmas izstrāde un licencēšana ir laikietilpīgs un komplicēts process, ņemot vērā apstākli, ka līdzīga vai identiska programma nesen akreditētā studiju virzienā jau tiek īstenota RSU.

3. Katrai no universitātēm ir sava attīstības stratēģija, kurā ietilpst plāni attīstīt studiju virzienu “Tiesību zinātne”. Savukārt RSU ir uzsākts darbs pie studiju virzienā “Iekšējā drošība un civilā aizsardzība” ietilpstošās profesionālā maģistra studiju programmas “Ekonomiskā drošība” un papildu studiju moduļa ar studiju kursiem tiesību zinātnē izstrādes, lai nodrošinātu profesionālās bakalaura studiju programmas “Policijas darbs” absolventiem iespējas iegūt jurista kvalifikāciju un sociālo zinātņu maģistra grādu “Tiesību zinātnē”. Profesionālajā maģistratūras studiju programmā ‘’Tiesību zinātne’’ studiju programmas “Policijas darbs” absolventiem ir paredzēts speciāls modulis 20 kredītpunktu apjomā, nemācīto tiesību studiju kursu apgūšanā. Vienlaikus RSU paudusi gatavību investēt savus resursus kvalitatīvās studiju infrastruktūras izveidē un pilnveidē.

4. Izvērtēšanai nav iesniegta informācija par LU akadēmisko personālu, kuru plānots iesaistīt interesējošo studiju programmu īstenošanā. RSU studiju virziena “Iekšējā drošība un civilā aizsardzība” īstenošanā ir iesaistīti 19 docētāji ar doktora zinātnisko grādu un 36 docētāji ar profesionālo pieredzi darbā tiesībaizsardzības iestādēs, kam ir būtiska ietekme policijas darba profesionālo kompetenču apguvē.

5. Studiju rezultāti no studentu un darba devēju puses tiek vērtēti pozitīvi abās universitātēs.

6. Abām universitātēm kvalitatīvu tiesību zinātņu studiju īstenošanai ir pieejami atbilstoši resursi un materiāltehniskais nodrošinājums. Studiju procesa nodrošināšanai policijas darba studijās ir iespējas izmantot visu RSU infrastruktūru, kas iekļauj moderni aprīkotas auditorijas, IT risinājumus, bibliotēkas pakalpojumus. Ilgtermiņā RSU ir plānots veikt ieguldījumus specifiska aprīkojuma iegādei un telpu iekārtošanai, kas ļautu šim studiju virzienam veidot praktiskajai darbībai pietuvinātas simulācijas.

7. Šobrīd RSU studiju virziena “Iekšējā drošība un civilā aizsardzība” īstenošanā paredzētais finansējuma apjoms uz vienu studējošo ir mazāks nekā ārējā regulējumā noteiktais studiju vietas bāzes finansējums, jo:

- pamatā studijas tiek īstenotas nepilnā laikā, kas ļauj efektīvi izmantot RSU infrastruktūru brīvdienās un vakaros, nepalielinot kopējās izmaksas, tā uzlabojot augstskolas infrastruktūras uzturēšanas izmaksu efektivitāti uz vienu studējošo;

- studiju programmu realizācijā tiek iesaistīti nozares profesionāļi un universitātes akadēmiskais personāls, tādējādi vienlaikus nodrošinot gan sabalansēta mācību personāla iesaisti studiju procesā un studiju kvalitāti, gan arī mācību personāla atlīdzības izmaksas.

Uzsākot neterminētu sadarbību un veidojot patstāvīgu struktūrvienību izvēlētajā universitātē, finansējuma apjomam uz vienu studiju vietu jāizlīdzinās ar ārējā regulējumā noteikto studiju vietas bāzes finansējumu. Pakalpojuma izmaksas uz vienu izglītojamo abu universitāšu piedāvājumiem ir līdzīgas, un tās nepārsniedz Ministru kabineta noteiktās vienas studiju vietas bāzes izmaksas un attiecīgās izglītības tematiskās jomas koeficientu.

RSU apliecina spēju garantēt studiju programmu realizēšanu ar finansējuma apjomu, kas paredzēts uz vienu studējošo saskaņā ar spēkā esošajiem normatīvajiem aktiem (t.sk. saskaņā ar 07.05.2019. MK rīkojumā Nr.220 "Par tiesībaizsardzības iestāžu amatpersonu izglītības sistēmas pilnveidi" 7.pielikumā minētajām likmēm un koeficientiem), savukārt LU norāda, ka, konkurencē ar RSU, tā nespēšot piedāvāt zemāko cenu studējošo izglītošanā.

8. Valsts policijai ir pozitīva sadarbības pieredze ar ilggadējo sadarbības partneri RSU, bet ar LU vēsturiski ir saistīti notikumi, kuru dēļ ir bijis traucēts studentu gala eksāmenu process un savlaicīga kvalifikācijas ieguve.

9. LU apstiprina, ka hipotētiski spēj izpildīt darba grupas izvirzītos nosacījumus, bet apņemšanās varot būti tikai ļoti nekonkrēts apsolījums, kas nav apstiprināts ar Senāta lēmumu. Vienlaikus LU pauž šaubas par savu turpmāko dalību sarunās par sadarbību, atzīstot, ka IeM dēļ iegūtās pieredzes dēļ esot izdevīgāk sadarboties ar RSU.

RSU konceptuāli apstiprina sadarbības vēlmi policijas vecāko virsnieku sagatavošanā un pauž apņēmību izpildīt visus darba grupas izvirzītos nosacījumus. Apņemšanās ir konkrēta, pamatota ar izvērstu darbību uzskaitījumu un apstiprināta ar Senāta lēmumu.

Ņemot vērā minētos secinājumus un apstākli, ka studiju procesā ir nepieciešams nodrošināt kvalitāti, stabilitāti un pēctecību, nepieļaujot pārtraukumus studiju procesā, **nolemts virzīt priekšlikumu par ilgtermiņa sadarbības īstenošanu ar RSU**, kura ārējā studiju virziena “Iekšējā drošība un civilā aizsardzība” kvalitātes izvērtējumā ir saņēmusi pozitīvu akreditācija uz maksimālo termiņu, kā arī paudusi apņemšanos profesionālās bakalaura studiju programmas absolventiem nodrošināt iespēju kvalificēties uzņemšanai profesionālajā maģistra studiju programmā jurista kvalifikācijas iegūšanai, vienlaikus investējot universitātes līdzekļus kvalitatīvas studiju vides un infrastruktūras attīstībā.

Saskaņā ar Augstskolu likuma 15. panta pirmo daļu RSU Senāta kompetencē ietilpst lemšana par tādiem jautājumiem kā: studiju programmu (moduļu) izveide, jaunas struktūrvienības izveide, investīcijas infrastruktūras attīstībā u.c.

2019. gada 18. jūnijā RSU Senāts lēma (lēmums Nr. 2-1/6/2019) par jaunas struktūrvienības izveidi un atbilstošu studiju programmu īstenošanu tiesībaizsardzības iestāžu speciālistu sagatavošanā, nodrošinot struktūrvienību ar nepieciešamo akadēmisko un administratīvo kapacitāti.

**IV. Nepieciešamie tiesību aktu projekti**

Lai valsts un sabiedrības interesēs īstenotu ilgtermiņa sadarbību ar RSU, nodrošinot ikgadēju valsts pasūtījumu speciālistu sagatavošanā tiesībaizsardzības iestāžu vajadzībām, ievērojot, ka no tiesībaizsardzības iestādēm piešķirtajiem valsts budžeta līdzekļiem tiks finansētas arī nepilna laika studijas, nepieciešami grozījumi Ministru kabineta 2006.gada 12.decembra noteikumos Nr.994 “Kārtība, kādā augstskolas un koledžas tiek finansētas no valsts budžeta līdzekļiem”.

Turpmāk katra no tiesībaizsardzības iestādēm, kura speciālistu sagatavošanā īstenos sadarbību ar RSU, veiks samaksu un slēgs līgumu ar RSU par speciālistu sagatavošanu, kā arī vienošanos par sagatavojamo speciālistu skaitu konkrētajā studiju gadā.

**V. Prognozētā ietekme uz valsts budžetu**

Ar Ministru kabineta 2019. gada 7.maija rīkojumu Nr.220 atbalstītais konceptuālajā ziņojumā “Par tiesībaizsardzības iestāžu amatpersonu izglītības sistēmas pilnveidi” (turpmāk – konceptuālais ziņojums) ietvertais 3. risinājums paredz jaunas struktūrvienības izveidi kādā no valsts universitātēm (īstenos II līmeņa profesionālās augstākās izglītības un maģistrantūras studiju programmas; VPK tiek saglabāta). Konceptuālā ziņojuma V.sadaļas “Ietekme uz valsts un pašvaldību budžetu” tabulā “Kopsavilkums par konceptuālajā ziņojumā iekļauto risinājumu (risinājumu variantu) realizācijai nepieciešamo valsts un pašvaldībubudžeta finansējumu”atspoguļota 3. risinājuma **ietekme uz valsts budžetu**:

1.tabula

|  |  |  |  |  |  |  |  |
| --- | --- | --- | --- | --- | --- | --- | --- |
| **Budžeta programmas (apakšprogrammas)**  **kods un nosaukums** | **Vidēja termiņa budžeta ietvara likumā plānotais finansējums** | | | **Nepieciešamais papildu finansējums** | | | |
| ***2018*** | ***2019*** | ***2020*** | ***2019*** | ***2020***  ***(1.gads)*** | ***2021 (2.gads)*** | **turpmāk ik gadu (ja risinājuma (risinājuma varianta) izpilde nav terminēta)** |
| ***KOPĀ*** | ***161 480*** | ***161 480*** | ***161 480*** | ***0*** | ***80 582*** | ***635 351*** | ***3.gads-1 189 863***  ***4.gads-1 404 770***  ***5.gads- 1 627 546***  ***6.gads un turpmāk katru gadu –1 870 885*** |
| 06.01.00 “Valsts policija” (RSU) | 161 480 | 161 480 | 161 480 | 0 | 29 960 | 600 048 | 3.gads-1 148 435  4.gads-1 312 742  5.gads- 1 386 455  6.gads un turpmāk katru gadu –1 463 849 |
| Attiecīgās KNAB, NMP, IDB, IeVP budžeta programmas-kopā | 0 | 0 | 0 | 0 | 8 900 | 35 303 | 3.gads- 41 428  4.gads-90 028  5.gads- 241 091  6.gads un turpmāk katru gadu – 407 036 |

Detalizēti nepieciešamā finansējuma aprēķini, kas ietverti konceptuālā ziņojuma 7.pielikumā “Prognozētā papildu nepieciešamā finansējuma detalizēti aprēķini. Risinājums Nr.3. Jaunas struktūrvienības izveide kādā no valsts universitātēm  
(īstenos II līmeņa profesionālās augstākās izglītības un maģistrantūras studiju programmas; VPK tiek saglabāta) pamatojas uz konceptuālā ziņojuma 1.pielikuma II.sadaļā “Prognozētā papildu studiju vietu skaita aprēķins II līmeņa profesionālās augstākās izglītības studiju programmā “Policijas darbs” un profesionālajā maģistrantūrā “Tiesību zinātne”” atspoguļotajiem attiecīgajiem **vidējā studiju vietu skaita aprēķiniem**:

2.tabula

|  |  |  |  |  |  |  |
| --- | --- | --- | --- | --- | --- | --- |
| ***Iestāde/izglītības programma*** | ***2020 (1.gads)*** | ***2021 (2.gads)*** | ***2022 (3.gads)*** | ***2023 (4.gads)*** | ***2024 (5.gads)*** | ***2025 (6.gads) un turpmāk katru gadu*** |
| ***Valsts policija*** |  |  |  |  |  |  |
| “Policijas darbs” pilns laiks - II līmenis (24 mēneši) (1.pielikuma II sadaļas 1.tabula) | 7 | 26 | 39 | 39 | 39 | 39 |
| “Policijas darbs” nepilns laiks-II līmenis (30 mēneši (1.pielikuma II sadaļas 2.tabula) | 27 | 103 | 177 | 194 | 194 | 194 |
| ***KNAB, NMP, IDB, IeVP-kopā*** |  |  |  |  |  |  |
| “Policijas darbs” nepilns laiks II līmenis (30 mēneši) (1.pielikuma II sadaļas 3.tabula) |  |  |  | 8 | 32 | 56 |
| ***Visas iestādes-kopā*** |  |  |  |  |  |  |
| Nepilns laiks-profesionālā maģistrantūra - (1.pielikuma II sadaļas 4.tabula) (izglītības tematiskā joma “Tiesību zinātne”) | 9 | 34 | 38 | 38 | 38 | 38 |

No 2.tabulā atspoguļotā informācija nozīmē to, ka:

1. Vidējais studiju vietu skaits Valsts policijai II līmeņa profesionālās augstākās izglītības studiju programmā “Policijas darbs” tiek plānots jau no 2020.gada (1.gads), bet pārējām tiesībaizsardzības iestādēm – no 2023.gada (4.gads), ievērojot, ka, lai iegūtu attiecīgu I līmeņa profesionālo augstāko izglītību, kas dod iespēju turpināt studijas II līmeņa izglītības programmā, var būt 2 varianti:

- attiecīgās iestādes veic rekrutēšanu, piesaistot vidusskolu absolventus izglītības ieguvei Valsts policijas koledžā;

- personas ir tiesīgas uzsākt studijas II līmeņa profesionālās augstākās izglītības studiju programmā, pamatojoties uz Augstskolu likumu 59.3 pantā noteikto[[20]](#footnote-20).

Attiecīgi aprēķināts arī papildu nepieciešamā finansējuma apjoms pa gadiem, kas nozīmē, ka 2020.-2022.gadam papildu finansējums nepieciešams tikai Valsts policijai, bet no 2023.gada – arī pārējām tiesībaizsardzības iestādēm.

2. Vidējais studiju vietu skaits profesionālā maģistrantūras studiju programmā “Tiesību zinātne” tiek plānots no 2020.gada visām tiesībaizsardzības iestādēm kopā, vienlaikus pieņemot[[21]](#footnote-21), ka 50% no plānotā skaita būs Valsts policijas amatpersonas, bet 50% - citu tiesībaizsardzības iestāžu nodarbinātie.

Attiecīgi aprēķināts arī papildu nepieciešamā finansējuma apjoms pa gadiem.

Būtiski norādīt, ka konceptuālajā ziņojumā minēts, ka aprēķinos piemērots “maksimālais kopējais pasūtījums, kurš realitātē var būt līdz 40% zemāks” [[22]](#footnote-22). Līdz ar to faktiskais vidējais studiju vietu skaits var atšķirties no plānotā, un nepieciešamā finansējuma aprēķini attiecīgi būs jāprecizē, ja skaits būs mazāks. Vienlaikus plānojams finansējums kvalifikācijas paaugstināšanas kursiem, kas ir īpaši būtiski kvalificēta personāla nodrošināšanai un zināšanu pilnveidošanai.

Ievērojot iepriekš minēto, Iekšlietu ministrija:

1. izskatīšanai likumprojekta "Par valsts budžetu 2020. gadam" un likumprojekta "Par vidēja termiņa budžeta ietvaru 2020., 2021. un 2022. gadam" sagatavošanas procesā sagatavoja un iesniedza Finanšu ministrijā prioritārā pasākuma pieteikumu 14\_20\_P “Tiesībaizsardzības iestāžu amatpersonu izglītības sistēmas pilnveide” (turpmāk – pieteikums), nesagatavojot to kā starpnozaru prioritārā pasākuma pieteikumu, bet paredzot visu tiesībaizsardzības iestādēm nepieciešamo papildu finansējumu 2020.-2022.gadam (3 gadi, kad citām tiesībaizsardzības iestādēm plānota izglītības ieguve tikai maģistrantūrā, bet skaits nav vēl nav precīzi zināms) Iekšlietu ministrijas budžeta apakšprogrammā 06.01.00 “Valsts policija”. Vienlaikus pieteikuma 10.punktā norādīts, ka, “ja nepieciešams, tiks veikts transferts citām tiesībaizsardzības iestādēm (IDB, KNAB, VID u.c.)”;
2. sākot no 2023.gada (4.gads), kad arī citu tiesībaizsardzības iestāžu nodarbinātajiem plānota izglītības ieguves uzsākšana II līmeņa profesionālās augstākās izglītības studiju programmā “Policijas darbs” un būs zināms personu skaits, kas uzsāks studijas, attiecīgi sagatavos un iesniegs starpnozaru prioritārā pasākuma pieteikumu, paredzot finansējumu piešķirt arī citu tiesībaizsardzības iestāžu budžeta programmās (apakšprogrammās).

Vienlaikus būtiski norādīt, ka ziņojums sagatavots ar mērķi saņemt atļauju slēgt vienošanās ar izvēlēto universitāti par sagatavojamo speciālistu skaitu. Ievērojot valsts budžeta finansiālās iespējas, paredzēts, ka vienošanās ar izvēlēto universitāti nosacījumu izpilde, slēdzot attiecīgo vienošanos 2020.gadā, tiek nodrošināta tiesībaizsardzības iestādēm piešķirto valsts budžeta līdzekļu ietvaros, bet likumprojekta "Par valsts budžetu 2021. gadam" un likumprojekta "Par vidēja termiņa budžeta ietvaru 2021., 2022. un 2023. gadam", kā arī turpmāko gadu un vidēja termiņa budžeta likumprojektu sagatavošanas procesā tiks iesniegti attiecīgi starpnozaru prioritārā pasākuma pieteikumi, pieprasot papildu nepieciešamo finansējumu, kas tiks aprēķināts, ievērojot konkrēto vidējo studiju vietu skaitu katrai tiesībaizsardzības iestādei, kā arī studiju vietas bāzes izmaksas attiecīgajam gadam. Studiju finansējums tiks aprēķināts, ievērojot arī piemērojamos studiju izmaksu koeficientus pilna un nepilna laika studijām bakalaura un maģistra studiju programmās. Tiks plānoti izdevumi arī kvalifikācijas paaugstināšanai.

Iekšlietu ministrs Sandis Ģirģens

Vīza:

Valsts sekretārs Dimitrijs Trofimovs

Rozenbilds, 67219071

[gints.rozenbilds@iem.gov.lv](mailto:gints.rozenbilds@iem.gov.lv)

Strode, 67219602

alda.strode@iem.gov.lv

Jansone, 67047785

dace.jansone@izm.gov.lv

1. IeM 2018.gada 19.februāra rīkojums Nr.1-12/236 [↑](#footnote-ref-1)
2. https://www.lu.lv/fileadmin/user\_upload/lu\_portal/zinas/2018/julijs/LUstrat\_Kopsavilk\_250517.pdf, tiešsaistes skatījums – 17.04.2019. [↑](#footnote-ref-2)
3. <https://www.topuniversities.com/universities/riga-stradins-university> tiešsaistes skatījums-11.04.2019. [↑](#footnote-ref-3)
4. <https://www.rsu.lv/aktualitates/petijums-rsu-ir-latvijas-augstskolu-reputacijas-lidere-otro-gadu-pec-kartas>, tiešsaistes skatījums-08.05..2019; [↑](#footnote-ref-4)
5. <https://www.rsu.lv/sites/default/files/imce/Dokumenti/general/rsu_strategija_2017-2021.pdf>, tiešsaistes skatījums-29.05.2019. [↑](#footnote-ref-5)
6. Studiju programmas LU tika izveidotas (pārņemtas no LPA), lai nodrošinātu iespēju pabeigt studijas tiem studentiem, kuri tās uzsākuši ekvivalentā likvidētās LPA studiju programmā. [↑](#footnote-ref-6)
7. Saskaņā ar Augstskolu likuma 48. pantu studiju virzieni, kuri akreditējami 2019. gadā, akreditācijas termiņi tiek pagarināti līdz brīdim, kad tiek pieņemts lēmums par studiju virziena akreditāciju, bet ne ilgāk kā - studiju virzienā “Iekšējā drošība un civilā aizsardzība” līdz 31.12.2023. [↑](#footnote-ref-7)
8. <https://www.lu.lv/fileadmin/user_upload/lu_portal/dokumenti/parskati-un-zinojumi/Pasnovertejumi/2017/IEKSEJA_DROSIBA_2017_PUB.pdf>, tiešsaistes skatījums-29.05.2019. [↑](#footnote-ref-8)
9. 2015. gada 22. decembrī Ministru Kabinets apstiprināja jaunu profesijas standartu-“Valsts policijas vecākais virsnieks” (profesijas kods 1349 28), kas radīja nepieciešamību izstrādāt jaunu studiju programmu, kā arī ieviest jaunu studiju virzienu RSU. [↑](#footnote-ref-9)
10. <https://www.rsu.lv/sites/default/files/imce/Studiju%20virzienu%20raksturojumi/Iekseja_Drosiba_St_Virziena_Pasnov_zinojums.pdf>, tiešsaistes skatījums–29.04.2019. [↑](#footnote-ref-10)
11. 09.07.2019 RSU vēstule Nr. 60-6/161/2019 “Par policijas vecāko virsnieku sagatavošanu”. [↑](#footnote-ref-11)
12. PASCL Ziņojums Simona Dimovska, Monika Skadborg, Matyas Szabo RSU, 2016. gada 15.-16. februāris, https://www.rsu.lv/sites/default/files/imce/Dokumenti/general/PASCL\_zinojumsLV\_2016.pdf, tiešsaistes skatījums–29.04.2019. [↑](#footnote-ref-12)
13. <https://www.rsu.lv/sites/default/files/imce/Studiju%20virzienu%20raksturojumi/Iekseja_Drosiba_St_Virziena_Pasnov_zinojums.pdf>, tiešsaistes skatījums–29.04.2019. [↑](#footnote-ref-13)
14. <https://www.rsu.lv/sites/default/files/imce/Studiju%20virzienu%20raksturojumi/Iekseja_Drosiba_St_Virziena_Pasnov_zinojums.pdf>, tiešsaistes skatījums–17.06.2019. [↑](#footnote-ref-14)
15. Ministru kabineta 2006.gada 12.decembra noteikumi Nr.994 “Kārtība, kādā augstskolas un koledžas tiek finansētas no valsts budžeta līdzekļiem”. [↑](#footnote-ref-15)
16. Tur pat. [↑](#footnote-ref-16)
17. <https://www.delfi.lv/aculiecinieks/news/witness/karteja-sudziba-par-latvijas-universitates-attieksmi-pret-bijusajiem-latvijas-policijas-akademijas-studentiem.d?id=32911417>, tiešsaistes skatījums-22.05.2019. [↑](#footnote-ref-17)
18. Lejnieks, Māris. Metāla detektors un spiega komplekts Juridiskās fakultātes eksāmenos : [ziņojums par valsts eksāmena norisi 2011. gada 13. jūnijā Juridiskās fakultātes dekānei prof. Dr.iur. K. Stradai-Rozenbergai] / Māris Lejnieks. - (Vēstule) // Jurista Vārds. - Nr.25/26 (2011, 21.jūnijs) un 17.06.2011. LU adresētā Iekšlietu ministrijas vadībai vēstule Nr.2020-v10-300. [↑](#footnote-ref-18)
19. 09.07.2019 RSU vēstule Nr. 60-6/161/2019 “Par policijas vecāko virsnieku sagatavošanu”. [↑](#footnote-ref-19)
20. Skatīt 3.paskaidojumu konceptuālā ziņojuma 1.pielikumā [↑](#footnote-ref-20)
21. Skatīt 6.atsauci pie konceptuālā ziņojuma 7.pielikuma 3.tabulas [↑](#footnote-ref-21)
22. Skatīt 10.atsauci pie konceptuālā ziņojuma [↑](#footnote-ref-22)